EPCO ซื้อ 1 ได้ 3
ถูกปรามาส.!ไม่น้อยว่าบริษัท โรงพิมพ์ตะวันออก จำกัด (มหาชน) หรือ EPCO เข้าซื้อโรงพิมพ์เนชั่น 407 ล้านบาท จะได้คุ้มเสียหรือไม่.!? ทำให้นักลงทุนหลายคนลังเล..ตกใจ แห่เทขายหุ้น EPCO กันยกใหญ่ ทำให้ราคาหุ้นรูดกว่า 16% เมื่อปลายสัปดาห์มาถึงต้นสัปดาห์นี้..!?
18 ธ.ค. 2561

สำนักข่าวรัชดา
ถูกปรามาส.!ไม่น้อยว่าบริษัท โรงพิมพ์ตะวันออก จำกัด (มหาชน) หรือ EPCO เข้าซื้อโรงพิมพ์เนชั่น 407 ล้านบาท จะได้คุ้มเสียหรือไม่.!? ทำให้นักลงทุนหลายคนลังเล..ตกใจ แห่เทขายหุ้น EPCO กันยกใหญ่ ทำให้ราคาหุ้นรูดกว่า 16% เมื่อปลายสัปดาห์มาถึงต้นสัปดาห์นี้..!?
เรื่องของเรื่อง..เมื่อวันที่ 12 ธ.ค.ที่ผ่านมา บอร์ด EPCO ไฟเขียวซื้อโรงพิมพ์เนชั่น (ในเครือบริษัท เนชั่น มัลติมีเดีย กรุ๊ป จำกัด (มหาชน) หรือ NMG) มูลค่า 407 ล้านบาท มีกำหนดปิดดีลซื้อขายโรงพิมพ์ภายในเดือนนี้
ประเด็นดังกล่าวถูกตั้งคำถามจากนักลงทุนทันทีว่า “ธุรกิจสิ่งพิมพ์กำลังอยู่ในช่วงขาลง แต่เหตุไฉน EPCO ถึงต้องการซื้อโรงพิมพ์” หรือ EPCO มองเห็นโอกาสหรือมูลค่าเพิ่มตรงไหน.!? จากโรงพิมพ์แห่งนี้… ที่สำคัญจะต่อยอดธุรกิจกับโรงพิมพ์ที่มีอยู่ได้อย่างไร..!?
มองแบบเผิน ๆ ก็เหมือนว่าการซื้อโรงพิมพ์แห่งนี้..จะได้ไม่คุ้มเสีย.!? แต่มองลึกเข้าไป เสมือนกับว่า EPCO ซื้อ 1 แต่ได้ถึง 3 เลยก็ว่าได้..
เริ่มต้นจากเมื่อดีลนี้จบ EPCO จะบันทึกรายได้จากโรงพิมพ์เนชั่นเข้ามาทันที เฉลี่ยปีละ 400 ล้านบาทจากการพิมพ์หนังสือพิมพ์ในเครือเนชั่น อาทิ หนังพิมพ์กรุงเทพธุรกิจ หนังสือพิมพ์เดอะเนชั่น หนังสือพิมพ์คมชัดลึก หนังสือพิมพ์ฐาน เศรษฐกิจ และสิ่งพิมพ์ในเครือบีทีเอส จากปัจจุบัน EPCO มีรายได้จากโรงพิมพ์ปีละ 500 ล้านบาท
นั่นเท่ากับว่า…รายได้จากโรงพิมพ์เพิ่มขึ้นทันทีเกือบ 100%
ตามมาด้วยโอกาสการขยายธุรกิจการพิมพ์กระดาษลูกฟูกบรรจุภัณฑ์ เพราะว่าดีลซื้อโรงพิมพ์ครั้งนี้ EPCO ได้ของแถมคือ ที่ดิน 23 ไร่ นั่นทำให้ EPCO มีแผนชัดเจนว่าจะใช้โรงพิมพ์เนชั่นเป็นเรือธงธุรกิจพิมพ์กระดาษลูกฟูกบรรจุภัณฑ์ ที่กำลังเติบโตอย่างต่อเนื่อง จากความต้องการของบรรจุภัณฑ์ที่มากขึ้น จึงจำเป็นต้องใช้พื้นที่ค่อนข้างมาก เพื่อใช้เป็นคลังกระดาษดังกล่าว
สิ่งที่ได้อีกทางคือ “ต้นทุนการดำเนินงานต่ำลง” การซื้อโรงพิมพ์เนชั่นเข้ามา ทำให้ปริมาณการพิมพ์มากขึ้น นั่นทำให้ EPCO มีอำนาจต่อรองเรื่องการซื้อกระดาษ หรือวัสดุอุปกรณ์การพิมพ์ต่าง ๆ มากขึ้น นำไปสู่ต้นทุนที่ลดลงอย่างมีนัยสำคัญนั่นเอง
นี่ยังไม่รวมการ Synergy จากโรงพิมพ์ทั้ง 2 แห่ง ที่จะเกิดขึ้นในอนาคตอีกทางหนึ่งด้วย..!??
จากปรากฏการณ์ “ซื้อ 1 ได้ถึง 3” เชื่อว่า “คำปรามาส” หรือ “ความกังวล” กับดีลนี้..น่าจะคลี่คลายลงได้บ้าง..
แต่..เอาเถอะใครที่ “ขายหมู” ไปก่อนหน้านี้..จะกลับใจก็ยังไม่สายนะ..!!
…อิ อิ อิ…